UBERA ARANZETA (EH Bildu, 2018-04-19):
Larrauri anderea, eman dituzun argudioengatik gure proposamenaren alde egin beharko zenukete.
Negoziazioa defendatzea mendira joatea da? Guk egin dugun eta egiten ari garen behin eta berriro gure langilegoaren alde, baita funtzio publikoan lan egiten dutenen alde ere, egiten ari garen proposamenak oso errealistak dira, gure markoa, gure legean kokatuta; gure lan harremanen markoa defenditzen, gure negoziazio kolektiboa defenditzen eta horretan oinarrituta egiten ari gara.
Aurrekontuek hobekuntza jasotzen badituzte, aplikatu % 1,5eko igoera. Zergatik ez duzue aplikatzen? Guk gure erantzukizunari ez diogu ihes egingo, eta gu bustitzeko prest gaude eta hala erakutsi dugu, eta gure proposamenarekin hala erakusten ari gara.
Zuen erantzukizuna zein da? Madrilek ezarritako markoaren baitan proposamenak egitea? Soilik hori? Ez dakit konturatzen zareten, akordioak bilatzea, adostasunak bilatzea oso ongi dago, baina betiere bi aldeen erabaki gaitasuna eta erabaki ahalmenaren artean errespetua baldin badago. Baina momentu honetan ez da hori gertatzen ari. Gertatzen ari dena da gure ahalmenak, gure autogobernua, gure Gernikako Estatutua, gure instituzioak ahultzen, desegiten ari dira.
Horren inguruan bada momentua hausnarketa bat, prebisio bat egiteko. Nora goaz? Bide honetatik gure errealitateari, gure gizarteari ezin diogu erantzun. Zein lan hitzarmen aplikatzen dira? Espainiakoak. Eta gure gizartea ezberdina da. Erosmen ahalmena, ikusi zer gertatu den, soldatekin zer gertatzen ari den, lan kalitatean zer gertatzen ari den...
Orduan, iruditzen zait badela momentua guzti horri buelta bat emateko, eguneroko jatekoa guztiona jokoan dagoelako, eta horretaz ari gara gaur.
Becerra jauna, gaurkoan erabaki duguna da gure langileen ondoan kokatzea, beti bezala, eta horregatik gure proposamenaren alde egingo dugu gehiegi dagoelako jokoan eta adierazpen antzuak ez dutelako inora eramaten. Iruditzen zaigu guk dugun eskuduntzatik eta arduratik mugitu behar garela. Ezin gara egon zain han zer gertatuko den, baizik eta mahai orokor bat dugu. Mahai orokorrak zilegitasuna dauka, izendatu beharko dugu, ez?
Goazen mugitzera, legebiltzarkideak gara eta goazen mugiaraztera Gobernua. Pena bat izan da zeren hemen erraz egin genezake, Madrili eskatu, Europari eskari, ONUri eskatu, baina guk zer? Guk zer? Eta pena bat izan da erdibideko bat ez egitea, eta adostasun bat ez lortzea, Madrili eskatzeaz gain hemen ere zerbait egiteko eta mugiarazteko. Zeren bestela beti, herritarrak, langileak galtzen ateratzen dira.
Zeren ez dut uste, Madrili gauzak eskatzera mugatu behar garenik. Hau, hori ez da Legebiltzar honen funtzioa, horretarako Kongresua dago, Kongresua dago.
Zer gehiago? Beraz, bai esan nahiko nuke, martxoan, Erkoreka jauna, martxoan, azkeneko aldiz bildu zen Mahai Orokorra, ez dakit berriro biltzeko asmorik badagoen, baina iruditzen zait Mahai Orokorretik urratsak eman beharko liratekeela, gure lan harremanen markoaren defentsan, gure negoziazio kolektiboaren defentsan, eta hor badaukagu errespontsabilitate bat iruditzen zait ezin dugula gehiago itxaron.
Eta buelta bat eman beharko genioke. Buelta bat eman beharko genioke benetan murrizketak ba hori, bueltatzeko eta benetan ba beno, gaur egun gure gizarteak duen egoerari erantzun egokiak emateko.
Zer gehiago? Ruiz de Arbulo jaunak aipatzen du, guk legea gainditu nahi dugula. Ez, ez, gu hemen defendatzen ari garena da gure legedia, EAEko legedia babestea besterik ez dugu eskatzen. Mahai Orokorra, gure lan harremanen markoa... Hori legedia gainditzea da? Ez dut uste.
Badakit horren alde ez zaudetela eta zuek markoa beste nonbaiten kokatzen duzuela, egunerokoan erakutsi duzuen bezala. Baina zuek onartutako aurrekontuen kontra egingo duzue? % 1,5eko igoeraren kontra egingo duzue? Bajak osatzearen ordaintzearen kontra egingo duzue? Ez daukat zalantzarik, horretarako ez duzuela arazorik eta edozein momentutan, legea saltatuz, zuen legedia saltatuz, mangatik aterako duzuela beste marko juridiko edo beste araudiren bat.
Baina tira, guk orain arte bezala jarraituko dugu proposamen desberdinak ekartzen, gure langileen eta gure herritarren defentsan, eta horregatik gaurkoan gure euskal langileen ondoan kokatuko gara beste behin, eta gure emendakinaren alde bozkatuko dugu.